Epstein: Bewaarders aangekla oor vals rekords | Netwerk24
Jeffrey EpsteinFoto: AP
Twee tronkbewaarders wat aan diens was toe die miljoenêr en pedofiel Jeffrey Epstein hom in sy sel opgehang het, sou Dinsdag in hegtenis geneem word en in die distrikshof in Manhattan, New York, verskyn.
Volgens ’n bron sal hulle van pligsversuim en die vervalsing van rekords aangekla word.
Die twee bewaarders, wat volgens vroeëre berigte op Saterdag 10 Augustus oortyd gewerk het in die Metropolitan Correctional Center in New York, het glo versuim om Epstein al om die halfuur te monitor, berig The New York Times.
Hulle het glo geslaap en ná die tyd rekords vervals om hul pligsversuim te verdoesel.
Dié aanklagte sal die eerste wees nadat ’n ondersoek begin is nadat Epstein dood in sy sel gevind is. Hy was verhoorafwagtend op aanklagte dat hy tienermeisies seksueel misbruik het.
Epstein is deurlopend gemonitor nadat hy op 23 Julie reeds glo probeer het om sy eie lewe te neem. Ses dae later is dié maatreëls opgehef.
Op die dag van Epstein se dood het die twee bewaarders, wie se name nog nie bekend gemaak is, versuim om Epstein vir drie uur te monitor soos hulle moes.
Hulle is ná Epstein se dood op administratiewe verlof geplaas.
Die twee bewaarders het volgens Associated Press ook ’n pleitooreenkoms met die staat van die hand gewys.
Meer oor: Jeffrey Epstein | Vals Rekords | Pedofiel | Trronksell | Bewaarders | Selfdood | Seks